《将入京得淮南王工部书及遣寿州官船以来五言寄之》
宋代·刘敞

生理厌漂荡，三年若栖苴。春深感松柏，流涕望京华。

谁言数舍近，局滞成天涯。鬓色新二毛，怅然空复嗟。

明侯平生意，虽远不云遐。叩君金玉音，眷我需于沙。

旭日明清川，扁舟问贫家。虽非方外游，此亦海上槎。

尽日庇短篷，不惭负舍蜗。愧君济川才，引领隔云霞。

何由一乘兴，世累纷如麻。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。